آئی سی سی ٹیسٹ اور ون ڈے ٹیمز آف دی ایئر کا اعلان
پاکستان کی طرف سے اس ٹیم میں صرف محمد عباس شامل ہیں جو آئی سی سی ٹیسٹ ٹیم کا حصہ ہیں۔ ون ڈے ٹیم میں کوئی پاکستانی پلیئر شامل نہیں۔
کراچی — انٹرنیشنل کرکٹ کونسل (آئی سی سی) نے ٹیسٹ اور ون ڈے کرکٹ ٹیمز آف دی ایئر کا اعلان کردیا ہے۔ ان دونوں فارمیٹس کی ٹیموں کا کپتان بھارتی کھلاڑی ویرات کوہلی کو بنایا گیا ہے۔ پاکستان کی طرف سے اس ٹیم میں صرف محمد عباس شامل ہیں جو آئی سی سی ٹیسٹ ٹیم کا حصہ ہیں۔ ون ڈے ٹیم میں کوئی پاکستانی پلیئر شامل نہیں۔ ٹیسٹ ٹیم کے دیگر ارکان میں رشبھ بینٹ اور جسپریت بمرا (بھارت)، ٹام لیتھ، کین ولیمسن اور ہینری نکولس (نیوزی لینڈ)، دیمتھ کرونا رتنے (سری لنکا)، جیسن ہولڈر (ویسٹ انڈیز)، کیجی ربادا (جنوبی افریقہ) اور نیتھ لیون (آسٹریلیا) شامل ہیں۔ آئی سی سی نے بتایا ہے کہ ’ون ڈے ٹیم آف دی ایئر‘ کے کپتان بھی ویرات کوہلی ہی ہوں گے جب کہ ٹیم بھارت کے روہیت شرما، کلدیپ یادیو، جسپریت بمرا؛ انگلینڈ کے جونی بیئرسٹو، جو روٹ، جوس بٹلر، بین اسٹوکس؛ نیوزی لینڈ کے روس ٹیلر، بنگلہ دیش کے مستفیض الرحمٰن اور افغانستان کے راشد خان پر مشتمل ہے۔ ویرات کوہلی نے دونوں فارمیٹ کی ٹیمز کا کپتان بنائے جانے پر خوشی کا اظہار کیا ہے۔ انہوں نے کہا ہے کہ "یہ سال میرے لیے بہترین ہے۔ میں نے ہمیشہ بہتر پرفارمنس دینے کی کوشش کی جس کے نتائج آج میرے سامنے ہیں۔ " انگلش ٹیم کے کیپٹن جو روٹ کا کہنا ہے کہ سال کی بہترین ون ڈے ٹیم میں شمولیت ان کے لیے اعزاز ہے۔ نیوزی لینڈ کے کپتان کین ولیمسن نے بھی ٹیم میں اپنی شمولیت کو اعزاز قرار دیا۔